**«Türkmen Portal» hojalyk jemgyýeti**

**BUÝRUK \_\_\_\_**

\_\_\_.04.2023-nji Aşgabat şäheri

Berkarar döwletiň täze eýýamynyň Galkynyşy döwründe **Türkmenistanyň Prezidenti Serdar Berdimuhamedowyň** parasatly baştutanlygynda «Berkarar döwletiň täze eýýamynyň Galkynyşy: Türkmenistany 2022-2052-nji ýyllarda durmuş-ykdysady taýdan ösdürmegiň Milli maksatnamasynda» halkymyzyň asuda, abadan we bagtyýar durmuşyny üpjün etmek babatda kesgitlenen anyk wezipeleri we maksatlary üstünlikli durmuşa geçirmek boýunça alnyp barylýan netijeli işleri giňden wagyz etmek, raýatlaryň köpçülikleýin habar beriş serişdelerine elýeterliligini has-da ýokarlandyrmak, olaryň bilimlerini, ylymlaryny we döredijilik ukyplaryny, medeniýetini we dünýägaraýyşlaryny artdyrmagyň maglumat binýatlaryny döwrebap derejede kämilleşdirmek, internet ulgamy arkaly sanly ulgamyň mümkinçiliklerinden giňden peýdalanmaga höweslendirmek, sanly ulgamyň hyzmatlaryna ynamy ýokarlandyrmak we döwlet derejesinde sanly tehnologiýalaryň ösüşine goşant goşmak hem-de «Türkmenistanda 2019-2025-nji ýyllarda sanly ykdysadyýeti ösdürmegiň Konsepsiýasynda» bellenen wezipeleri üstünlikli durmuşa geçirmek maksady bilen, «Türkmen Portal» hojalyk jemgyýetiniň esaslandyryş Tertipnamasynyň 1.1 bölegine goldanyp,

**BUÝURÝARYN:**

1. «Türkmen Portal» hojalyk jemgyýetiniň «Türkmen Portal» habarlar portalynyň «MAKALALAR» bölüminde elektron makalalary çap etmekligi düzgünleşdirýän «Müşderileriň makalalaryny elektron çap etmegiň Tertibini» tassyklamaly (Tertip goşulýar).
2. «Müşderileriň makalalaryny elektron çap etmegiň Tertibine» laýyklykda müşderileriň ýüz tutmalary esasynda 2023-nji ýylyň 1-nji aprelinden başlap, olaryň hödürlän makalalaryny çap etmekligi ýola goýmaly.
3. Makalalaryň çap edilmeginiň hyzmaty üçin tölegleri şu aşakdaky möçberlerde bellemeli:

* eýeçiligiň görnüşine garamazdan ähli edaralarda, kärhanalarda we guramalarda işleýän raýatlar üçin 150 manat;
* ýokary, ýörite orta, orta hünär we başlangyç hünär mekdeplerinde hem-de degişli akademiýalarda bilim alýan talyplar we diňleýjiler, şeýle hem alymlyk derejesine dalaşgärler we alymlyk derejeleri bar adamlar üçin 100 manat;
* mekdep okuwçylary üçin 50 manat;
* ýokarda görkezilen toparlara degişli bolmadyk raýatlar üçin 40 manat.

1. «Müşderileriň makalalaryny elektron çap etmegiň Tertibinde» göz öňünde tutulan ýagdaýlarda makalalaryň awtorlaryna hyzmatlaryň edilmeginde ýeňillikleri üpjün etmeli.
2. «Türkmen Portal» hojalyk jemgyýetiniň degişli düzümleri, ýolbaşçy we jogapkär işgärleri elektron makalalary çap edilmegini mahabatlandyrmak, awtorlaryň işleýän, gulluk edýän, okaýan, zähmet çekýän ýa-da ýaşaýan ýerleri boýunça höweslendirilmegi boýunça kanunçylygyň çäginde degişli guramaçylyk häsiýetli çäreleri yzygiderli geçirmeli.
3. «Müşderileriň makalalaryny elektron çap etmegiň Tertibine» ony kämilleşdirmek we döwrebaplaşdyrmak boýunça üýtgetmeler we goşmaçalar zerurlygyna görä girizilip bilner.
4. Buhgalteriýa we buhgalteriýa hasabaty bölümi elektron makalalary çap etmek hyzmatlaryndan gelip düşýän serişdelerden Türkmenistanyň kanunçylygyna laýyklykda salgytlaryň hasaplanylmagyny we tölenilmegini üpjün etmeli.
5. Şu buýrugyň ýerine ýetirilişine gözegçilik etmegi Resulgeldi Döwletmyradowyň üstüne ýükleýärin.

**Baş direktor G.Nurmyradow**

**«Türkmen Portal» hojalyk jemgyýetiniň \_\_\_ \_\_\_ 2023-nji ýyldaky \_\_\_\_ belgili buýrugy bilen tassyklandy**

**MÜŞDERILERIŇ MAKALALARYNY ELEKTRON**

**ÇAP ETMEGIŇ**

**TERTIBI**

1. **Umumy düzgünler**
   1. Müşderileriň makalalaryny elektron çap etmegiň Tertibi (mundan beýläk – Tertip**)** Türkmenistanyň Konstitusiýasyna esaslanýar we «Köpçülikleýin habar beriş serişdeleri hakynda», «Türkmenistanda Internet torunyň ösüşini we internet hyzmatlaryny etmegi hukuk taýdan düzgünleşdirmek hakynda», «Elektron resminama, elektron resminama dolanyşygy we sanly hyzmatlar hakynda» Türkmenistanyň kanunlaryna we beýleki kadalaşdyryjy hukuk namalaryna laýyklykda işlenip taýýarlanyldy.
   2. Halkyň asuda, abadan we bagtyýar durmuşyny üpjün etmek babatda alnyp barylýan netijeli işleri giňden wagyz etmek, raýatlaryň köpçülikleýin habar beriş serişdelerine elýeterliligini has-da ýokarlandyrmak, olaryň bilimlerini, ylymlaryny we döredijilik ukyplaryny, medeniýetini we dünýägaraýyşlaryny artdyrmagyň, jemgyýetiň habarlylygyny kämilleşdirmegiň maglumat binýatlaryny döwrebap derejede kämilleşdirmek şu Tertibiň maksady bolup durýar.
   3. Internet ulgamy arkaly sanly ulgamyň mümkinçiliklerinden giňden peýdalanmaga höweslendirmek, sanly ulgamyň hyzmatlaryna ynamy ýokarlandyrmak we döwlet derejesinde sanly tehnologiýalaryň ösüşine goşant goşmak şu Tertibiň wezipesi bolup durýar.
   4. «Türkmen Portal» hojalyk jemgyýetiniň «Türkmen Portal» habarlar portaly (mundan beýläk – Habarlar portaly) Türkmenistanyň kanunçylygyna laýyklykda bellenen tertipde bellige alnan we ygtyýarlylandyrylan internet ulgamyndaky köpçülikleýin habar beriş serişdesi bolup durýar we müşderileriň göni ýa-da internet ulgamynyň üsti bilen ýüz tutmalary we makalalaryny hödürlemegi esasynda olaryň elektron çap edilmegini, köpçülikleýin ýaýradylmagyny, elýeterliligini we goraglylygyny kepillendirýär.
   5. Müşderileriň makalalaryny elektron çap etmek, şeýle hem makalalaryň isleglere görä terjime edilip, başga dillerde çap edilmegi tölegli esasda amala aşyrylýar.
   6. Habarlar portalynyň elektron çap etmegi tölegsiz amala aşyrmagy awtorlary höweslendirme, ýeňillikler ýa-da aksiýalar hökmünde bolup biler.
   7. Habarlar portaly tarapyndan çap edilýän makalalar “Türkmenportal” ykjam programma üpjünçiliginde we [www.turkmenportal.com](http://www.turkmenportal.com) internet saýtynda okyjylaryň giň köpçüligi üçin elýeterli edilýär.
   8. Habarlar portaly elektron çap edilýän makalalaryň internet ulgamynda mahabatlandyrylmagyny, awtorlaryň işleýän, gulluk edýän, okaýan we zähmet çekýän ýerleri boýunça höweslendirilmegini öz telekeçilik işiniň esasy ugurlarynyň biri hökmünde kesgitleýär.
   9. Habarlar portaly tarapyndan elektron çap edilýän makalalar babatda degişli tertipde döredijilik bäsleşikleri geçirilip we awtorlar höweslendirilip bilner.
   10. Şu Tertipde berkidilen düzgünler bilen Türkmenistanyň kanunçylygynyň arasynda çaprazlyk ýüze çyksa, şeýle-de düzgünleşdirilmedik gatnaşyklar gabat gelse onda Türkmenistanyň kanunçylygynyň degişli kadalary ulanylýar.
2. **Awtorlara we makalalaryň çap edilmegine bildirilýän talaplar**
   1. Elektron çap etmeklige hödürlenýän makalanyň awtory fiziki şahs we ýuridiki şahs bolup biler.
   2. Fiziki şahslar hödürleýän makalalary bilen birlikde familiýasyny, adyny, işleýän, gulluk edýän ýa-da okaýandygy barada maglumaty görkezýärler (mysal üçin, Ata Ataýew, Magtymguly adyndaky Türkmen döwlet uniwersitetiniň talyby we ş.m.).
   3. Fiziki şahslaryň makalalary beren maglumatlaryny ýa-da olaryň islegleri esasynda lakamlaryny (tahalluslaryny) görkezmek bilen çap edilip, ýaýradylýar.
   4. Ýuridiki şahslar hödürleýän makalalary bilen birlikde adyny, ýerleşýän ýeri barada maglumatlary görkezýärler hem-de olaryň islegleri boýunça makalalar ýuridiki şahsyň adyny ýa-da olaryň öz düzüminde zähmet çekýän işgärleriniň adyny görkezmek bilen çap edilip, ýaýradylýar (mysal üçin, «Ussat bagşy» hususy kärhanasy ýa-da Ata Ataýew, «Ussat bagşy» hususy kärhanasynyň menejeri we ş.m.).
   5. Makalalar mazmunyna baglylykda:

* içeri we daşary syýasatyň üstünlikleri, ähmiýetli taraplary, gazanylanýan üstünlikler;
* bilim ulgamynyň ähli ugurlary: ynsanperwer (taryh, dil, edebiýat, jemgyýeti öwreniş... we beýl.), tebigy (himiýa, biologiýa, geografiýa... we beýl.), takyk (matematika, fizika, informatika, kompýuter tehnologiýa... we beýl.), ýuridiki, medeniýet we sungat, lukmançylyk, sport, ulaglar, dolandyryş, ykdysadyýet...;
* ylmyň ähli ugurlary boýunça ylmy garaýyşlar, pikirler, çaklamalar, hasaplamalar, oýlap tapyşlaryň beýany we ş.m.;
* goşgular, poemalar, oýlanmalar, hekaýalar, oçerkler we döredijiligiň beýleki görnüşleri;
* surat şekilleri, krosswordlar, skanwordlar, çyzgylar, suratlar we çeper döredijiligiň beýleki görnüşleri;
* Türkmenistanyň kanunçylygy bilen çäklendirilmedik ýa-da gadagan edilmedik beýleki görnüşler boýunça bolup biler.
  1. Awtorlar makalalaryny öz isleglerine görä türkmen, rus, iňlis ýa-da Habarlar portalynyň ylalaşygy bilen başga daşary ýurt dillerinde berip bilerler.
  2. Makalalar olaryň berlen dilinde çap edilýär. Şunda awtorlar Habarlar portalynyň terjimeçilik hyzmatyndan peýdalanyp, olaryň elýeterli edilen başga dillerde berilmegini ylalaşyp bilerler.
  3. Fiziki şahsyň adyny, familiýasyny, ýuridiki şahsyň adyny   
     ýa-da başga maglumatlaryny bikanun ýa-da rugsatsyz ulanyp, makalalaryň çapa hödürlenmegi gadagan edilýär.

1. **Makalalaryň mazmunyna bildirilýän talaplar, çäklendirmeler we gadaganlyklar**
   1. Makalalara Habarlar portaly tarapyndan olaryň mazmunyna täsir ýetirmezden redaksion häsiýetli (mysal üçin, harp ýalňyşlar, ölçegleri deňlemek we ş.m.) üýtgetmeler girizilip bilner.
   2. Makalalaryň mazmunynyň we onda getirilýän maglumatlaryň dogrulygyna awtor jogapkärdir. Görnetin ýalan maglumatlaryň çap edilmegini Habarlar portaly hem çäklendirmelidir.
   3. Makalalaryň mazmun taýdan döwrebap, ylmy, çekişmeli, şahyrana, özüne çekiji, bilim we başga taraplardan peýdaly maglumatlara baý bolmagy olaryň ähmiýetini şertlendirýär.
   4. Makalalarda şu aşakdakylar bolan habary halka ýetirmek we çap etmek gadagan edilýär:

1) Türkmenistanyň konstitusion gurluşyny zorluk bilen üýtgetmäge, Türkmenistanyň özbaşdaklygyna, onuň çäk bitewiligine, syýasy garaşsyzlygyna kast etmäge çagyryşly maglumatlary, şeýle hem Türkmenistanyň kanunçylygyna laýyklykda ýaýradylmagy çäklendirilýän ýa-da gadagan edilýän döwlet, gulluk, täjirçilik ýa-da beýleki ähmiýetli syryny düzýän maglumatlary;

2) urşy ýa-da ýigrenji, masgaralamagy, äsgermezlik etmegi, şeýle hem hukuklary kemsitmegi, zorlugy, milli alamaty, teniniň reňki, jynsy, gelip çykyşy, sosial ýagdaýy, dili, dini ynanjy, yktykatlary ýa-da garaýyşlary boýunça degişli adamlaryň toparyndan ýa-da adamdan fiziki taýdan öç almagy tutaşdyrmak maksadyna eýerýän maglumatlary;

3) pornografiýany wagyz edýän ýa-da mahabatlandyrýan, şeýle hem jynsy hyzmatlary, jynsy wejeralyklary wagyz edýän we (ýa-da) mahabatlandyrýan;

4) zyýanly endikleri we neşe ýa-da psihotrop maddalary wagyz edýän we (ýa-da) mahabatlandyrýan maglumatlary;

5) raýatlaryň şahsy durmuşyna gatyşylmagyna gönükdirilen, olaryň namysyna we mertebesine kast edýän maglumatlary;

6) söz azatlygyny hyýanatçylykly peýdalanmak bilen, fiziki şahsyň namysyny we mertebesini kemsidýän ýa-da ýuridik şahsyň işewür abraýyna zelel ýetirýän hakykata laýyk gelmeýän maglumatlary.

* 1. Ýalan maglumaty we raýaty abraýdan gaçyrýan, masgaralaýan, onuň namysyny we mertebesini kemsidýän maglumaty ýaýratmak gadagandyr.
  2. Günäsizlik prezumpsiýasynyň ýörelgelerine garşy gelýän, şeýle hem adyl kazyýetligi amala aşyrmaga päsgel berýän habary ýaýratmak gadagandyr.

1. **Habarlar portalynyň we awtorlaryň jogapkärçiligi  
   hem-de kepillendirmeler**
   1. Çap etmeklige hödürlenip, gelip gowşan makalalar, olaryň nähili formatda berlendigine (kagyz görnüşde, golýazma görnüşde, elektron görnüşde we ş.m.) garamazdan, şu Tertibiň talaplaryna laýyk gelmedik ýagdaýynda Habarlar portaly tarapyndan çap edilmeýär.
   2. Tertibiň 4.1. bendinde göz öňünde tutulan ýagdaýda hödürlenen makala çap edilmedik ýagdaýynda Habarlar portaly awtor tarapyndan edilen tölegi yzyna gaýtarmaýar we olara jogap, syn bermeýär.
   3. Habarlar portaly şu Tertibiň talaplaryna laýyk gelýän makalalaryň internet ulgamynda elektron çap edilmegini, giň okyjylar köpçüligi üçin elýeterli bolmagyny, goraglylygyny (ýagny, awtor tarapyndan berlen makala Habarlar portaly tarapyndan girizilýän redaksion häsiýetli üýtgetmelerden başga özgertmeleriň girizilmezligini) kepillendirýär.
   4. Habarlar portaly yzygiderli çykyş edýän we has ähmiýetli makalalaryň awtorlarynyň höweslendirilmegini kepillendirýär (m.ü. yzygiderli çykyş edýän awtorlara töleg ýeňillikleriniň berilmegi, has köp okalýan, ilatda gyzyklanma, seslenme döredýän makalalaryň awtorlaryna hormat hatlarynyň, ýadygärlik sowgatlarynyň berilmegi görnüşde we beýlekiler).
   5. Habarlar portaly elektron çap edilen makalalaryň elektron arhiwiniň saklanmagyny, awtorlaryň, okyjylaryň gözlegleri esasynda elýeterli edilmegini kepillendirýär.
   6. Raýatyň namysyny we mertebesini masgaralaýan hakykata laýyk gelmeýän maglumatlaryň, internet ulgamynda elektron çap edilmegi netijesinde raýata ahlak taýdan ýetirilen (emläkleýin däl) zeleliň ýa-da oňa beýleki emläk däl ýetirilen zyýanyň kazyýetiň karary boýunça Habarlar portaly, şeýle hem günäkär awtorlar tarapyndan öwezi dolunýar. Pul aňlatmasynda ahlak taýdan ýetirilen (emläkleýin däl) zeleliň öwezini dolmagyň möçberi kazyýet tarapyndan kesgitlenilýär.
   7. «Müşderileriň makalalaryny elektron çap etmegiň Tertibine» ony kämilleşdirmek we döwrebaplaşdyrmak boýunça üýtgetmeler we goşmaçalar zerurlygyna görä girizilip bilner.
   8. Habarlar portaly bilen awtorlaryň arasynda jedel dörän ýagdaýynda gepleşikler geçirmek arkaly çözýärler. Jedelleri çözmek gepleşikler arkaly çözmek mümkin bolmadyk halatynda olar kazyýete ýüz tutmak hukugyna eýedirler.
   9. Şu Tertip Habarlar portaly tarapyndan köpçülikleýin habar beriş serişdesinde (şol sanda internet ulgamynyň üsti bilen) ýaýradylan gününden herekete girizilýär we Habarlar portaly tarapyndan azyndan 1 (bir) aý öňünden onuň ýaýradylyş usulynda habar berilmek bilen hereketi bes edilip bilner.

**Baş direktor G.Nurmyradow**